Diolch i chi am y cyfle i gynnig sylwadau ar y nifer o Aelodau y mae ar y Cynulliad eu hangen. Ni wnaf sylwadau ar y materion eraill yn eich cylch gorchwyl, gan mai braidd yn ymylol yw perthnasedd y rhain i’m swyddogaethau i fel Archwilydd Cyffredinol. Fodd bynnag, a derbyn mor berthnasol yw nifer Aelodau’r Cynulliad i sicrhau stiwardiaeth effeithiol ar arian cyhoeddus, credaf ei bod yn briodol i mi roi fy marn ar y pwnc neilltuol hwnnw.   
  
Mae’r Panel yn ddiamau yn gwybod yn dda am ymchwil gan y Gymdeithas Diwygio Etholiadol, *Mae Maint yn Cyfrif: Gwneud y Cynulliad Cenedlaethol yn fwy effeithiol, a’r eiddo Comisiwn y Cynulliad, Dyfodol y Cynulliad: sicrhau capasiti i gyflawni ar gyfer Cymru*, Ionawr 2015. Mae’r ymchwil honno yn ei gwneud yn eglur nad yw Cynulliad, â dim ond 60 o Aelodau, yn gadael ond oddeutu 40 o Aelodau nad ydynt mewn swydd weinidogol neu swydd allweddol yn y Cynulliad. Gyda rhyw 40 yn unig o Aelodau ar gael i wneud gwaith pwyllgor, mae hynny:   
  
*“yn golygu ei bod yn anochel na allant roi'r flaenoriaeth haeddiannol i bob agwedd ar eu gwaith. Mae amser darllen yn rhywbeth moethus, heb sôn am y cyfle i fyfyrio'n iawn ar waith ymchwil a thystiolaeth cyn cyfarfodydd. Canlyniad anochel y pwysau hwn yw lleihau ansawdd y craffu...”*

(tudalen 11 o Dyfodol y Cynulliad).   
  
Rwyf yn cael yr ymresymiad a eglurwyd yn yr ymchwil yn ddiymwad, wedi ei seilio fel ag y mae ar ystyriaeth ofalus o’r swyddogaethau angenrheidiol yn y Cynulliad yn ogystal â chymhariaeth synhwyrol â sefydliadau eraill, megis Senedd yr Alban. Er nad oes gennyf swyddogaeth o ran archwilio economi, effeithlonrwydd ac effeithiolrwydd y Cynulliad, mae’n fater o ddiddordeb i mi fod y Cynulliad yn effeithiol ac yn darparu gwerth da am arian yn gyffredinol. Ac er fy mod yn cadw’r pwysau amser mewn cof ac felly’n ymdrechu i ddarparu adroddiadau archwilio sy’n gryno, mae’n peri gofid fod adnoddau a wariwyd ar waith dadansoddi gofalus gan staff Swyddfa Archwilio Cymru efallai yn eu hanfod yn mynd yn wastraff drwy ddiffyg amser Aelodau i ddarllen.   
  
Rwyf hefyd yn cael yr ymchwil yn destun pryder, er nad syndod, o safbwynt fy sefyllfa fel un sy’n dal swydd y mae deddfwriaeth y Cynulliad yn effeithio arni. Yn neilltuol, rwyf yn meddwl ei bod yn gymorth i egluro pam y cafodd darpariaethau problemus, sydd wedi eu cynnwys yn Neddf Archwilio Cyhoeddus (Cymru) 2013, megis y darpariaethau gorgymhleth a gwrthgynhyrchiol ynglŷn â ffioedd archwilio, eu pasio gan y Cynulliad.   
  
Ers i’r ymchwil gael ei chynnal, mae datganoli rhai pwerau codi trethi wedi cynyddu cylch gorchwyl y Cynulliad yn sylweddol. Er nad nifer yr aelodau fydd yr unig beth fydd yn penderfynu llwyddiant wrth arfer y pwerau pellach hynny, rwyf yn ystyried bod 60 o Aelodau yn nifer rhy isel i sicrhau bod yna ddigon o Aelodau sydd â’r amser a’r diddordeb i graffu’n fanwl ac yn gyson ar gynigion cyllidol Gweinidogion. Mae cynigion cyllidol yn weddol dechnegol eu natur, ac nid gwaith syml yw ystyried yr effeithiau economaidd y maent yn debyg o’u cael. Maent felly yn debygol o fod braidd yn fwy heriol i Aelodau’r Cynulliad graffu arnynt yn effeithiol na deddfwriaeth yn gyffredinol.  
  
Er fy mod yn cytuno ag awgrymiadau Daniel Greenberg na fyddai cynyddu nifer Aelodau’r Cynulliad ynddo’i hun yn unig yn gwella effeithlonrwydd ac effeithiolrwydd yn sylweddol (cyflwyniad EP 01)—hefyd y byddai mwy o waith craffu cyn deddfu yn ogystal ag ar ôl deddfu yn werthfawr (cyflwyniad EP 01(a))—heb gynnydd sylweddol yn nifer yr aelodau fel yr eglurwyd yn nadansoddiad Comisiwn y Cynulliad (tudalen 11 o *Dyfodol y Cynulliad*), nid wyf yn meddwl ei bod yn debygol y bydd gwaith craffu ar gynigion cyllidol, nac yn wir ar lawer o bolisi a deddfwriaeth yn gyffredinol, mor drwyadl ag y dylai fod.